**Vederea ochiului pe timp de noapte**

*Adina Coltea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O pasăre mai rară

stătea pe o scară (lângă o pară)

cu-o eşarfă la ochi

şi le ciripea tuturor

despre ideea de zbor...

Un unicorn uşor depresiv

că a sfâşiat un nor fictiv

stătea supărat (şi nemâncat)

şi le spunea tuturor

cum toate îl dor...

O girafă tare tristă

şi fără batistă

suspina alintat (şi cam afectat)

lângă un bloc

şi plângea că n-are loc...

Un elefant cam grăsun,

da’ c-un suflet bun

se legăna, desigur (şi era singur)

într-un hamac,

lângă cel mai frumos mac...

Tu unde erai?